Lav et referat af nedenstående tekst:

Tekst:
Det går godt hos Outline Vinduer i Farsø, men nu skal der oprustes. Deres energioptimerede vinduer og døre er så populære, at det har sikret virksomheden en solid vækst gennem flere år - en bølge, de har tænkt sig at ride på. Derfor har virksomheden nu oprettet en stilling som kommerciel direktør med formålet at forstærke virksomheden yderligere. Direktøren med ansvar for salgsafdelingen skal efter planen arbejde med kunderelationer og styrke samarbejdet med leverandører. - Efter nogle gode år med massiv fremgang har Outline nu for alvor fået tyngden til at ansætte en kommerciel direktør, og her er Peter med sine mange års erfaring fra en lignende stilling i branchen nærmest som skræddersyet til jobbet, siger administrerende direktør i Outline, Jens Sørensen. Kendt i branchen Den nye direktør hedder Peter Sejling og er en erfaren mand indenfor salg og ledelse, idet han kommer fra en stilling som salgsdirektør hos virksomheden Jeld-Wen, der også producerer vinduer og døre. Peter Sejling er derfor, ifølge Outline Vinduer, et velrenommeret navn i branchen. Outline Vinduer omsatte i 2021 for 635 millioner kroner og lavede et resultat på 100 millioner kroner efter skat. Regnskabet for 2022 er endnu ikke aflagt. Siden 2005 har den nordjyske virksomhed været en del af det børsnoterede selskab Inwido. Af regnskabet fremgår det, at 58-årige Peter Sejling bliver en del af en arbejdsplads med mere end 300 fuldtidsstillinger. - Outline er en spændende og succesfuld vækstvirksomhed, hvor jeg i høj grad kan gøre brug af min viden og erfaring i en ny kontekst. Jeg glæder mig derfor meget til at tage hul på de nye udfordringer, siger Peter Sejling og fortsætter: - Jeg ser frem til at dykke mere ned i alle produkterne og fortsætte arbejdet med at etablere og udbygge de gode kunderelationer. Der er nok at tage fat på, lyder det fra Peter Sejling.

Referat:
Outline Vinduer i Farsø ansætter Peter Sejling i en nyoprettet stilling som kommerciel direktør.